b'\n_START_ARTICLE_\nAlfonsas Mielkus\n_START_PARAGRAPH_\nAlfonsas Mielkus (slapyvardis Mielko, gimimo data ir vieta ne\xc5\xbeinoma \xe2\x80\x93 m. 1948 m. lapkri\xc4\x8dio 16 d. prie Teklinavo kaimo, Krasnapol\xc4\x97s vals\xc4\x8dius, Lenkija) \xe2\x80\x93 Lietuvos policininkas, ginkluoto pasiprie\xc5\xa1inimo komunistiniam re\xc5\xbeimui Lietuvoje ir Lenkijoje dalyvis. Lietuvos partizan\xc5\xb3 rezidentas Lenkijoje.\n_START_SECTION_\nBiografija\n_START_PARAGRAPH_\nTarpukaryje tarnavo Kauno miesto vyresniuoju policininku. Ved\xc4\x99s Lietuvos Respublikos ministro pirmininko Antano Merkio augintin\xc4\x99, i\xc5\xa1 tarnybos policijoje pasitrauk\xc4\x97 ir apsigyveno \xc5\xbemonos dvare. Antrojo pasaulinio karo metais buvo Lapi\xc5\xb3 miestelio policijos nuovados vir\xc5\xa1ininkas. Raudonajai Armijai u\xc5\xbe\xc4\x97mus Lietuv\xc4\x85, \xc5\xa1eima buvo suimta ir i\xc5\xa1tremta \xc4\xaf Sibir\xc4\x85. A. Mielkus slapst\xc4\x97si, v\xc4\x97liau \xc4\xafstojo \xc4\xaf partizan\xc5\xb3 b\xc5\xabr\xc4\xaf. Ilgai gyvendamas dr\xc4\x97gname bunkeryje, susirgo plau\xc4\x8di\xc5\xb3 liga._NEWLINE_1945 m. nelegaliai kirto Taryb\xc5\xb3 S\xc4\x85jungos-Lenkijos valstybin\xc4\x99 sien\xc4\x85 ir su fiktyviais dokumentais apsigyveno \xc5\xbdvikeli\xc5\xb3 kaime. Toliau palaik\xc4\x97 ry\xc5\xa1ius su Lietuvos partizanais. 1947 m. pavasar\xc4\xaf gav\xc4\x99s u\xc5\xbeduot\xc4\xaf, i\xc5\xa1 Lietuvos per valstybin\xc4\x99 sien\xc4\x85 perved\xc4\x97 du partizan\xc5\xb3 karininkus. Paskirtas Lietuvos partizan\xc5\xb3 rezidentu Lenkijoje, buvo atsakingas u\xc5\xbe valstybin\xc4\x97s sienos nelegal\xc5\xb3 per\xc4\x97jim\xc4\x85. \xc5\xbduvo apsuptas Lenkijos valstyb\xc4\x97s saugumo kareivi\xc5\xb3.'